Peter Skaarup (DD), 2026-01-29:
Tak for behandlingen af det her forslag i Folketinget.
Så det er interessant og vigtigt, at man får skubbet på den vogn, der hedder, at hvis man har midlertidigt ophold i Danmark, er det altså midlertidigt, og så skal man efter det hjem og sørge for, at ens hjemland fungerer.
Der har også været nogle lidt forudsigelige røster her under debatten.
Vi har hørt sådan de sædvanlige argumenter om konventioner, praktiske udfordringer og juridiske barrierer.
Men mens vi diskuterer jura her i salen, fortsætter virkeligheden jo derude.
Og hvis man nu kigger på Syrien som eksempel i forhold til hjemsendelsespolitik, er det jo mere end et år siden, at Assads brutale styre faldt.
For mange af syrerne i Danmark var asylgrundlaget jo netop frygten for Assads hær eller den interne krig i landet.
Men nu er Assad væk, og så skulle man jo mene, at vi havde en ny situation.
Alligevel ser vi, at der stort set ikke er nogen syrere, der vender hjem fra Danmark.
Jo, der er nogle stykker, nogle hundreder.
Og ministeren kan jo med rette sige, at det er godt, at der er nogle, der med penge på lommen nu kommer hjem og kan være med til at genopbygge deres land.
Men i forhold til tallets størrelse, altså antallet, der er kommet til Danmark, er det forholdsvis få, der er tale om.
Det sker jo så samtidig med, at hundredtusindvis af syrere i Tyrkiet har krydset grænsen for at vende tilbage.
UNHCR rapporterer, at over en million syrere er vendt hjem.
Det kan man jo godt forstå.
Man vil gerne hjem til sit hjemland og være med til at genopbygge det land og få fredeligere forhold.
De her mennesker har jo forstået budskabet, og de er vendt tilbage.
Når der er fred, rejser man hjem for at bygge op.
Der er ikke fred i alle dele af Syrien, men det er der i store dele af Syrien, og derfor er mulighederne til stede.
Men herhjemme sidder vi sådan lidt fast i det samme gamle mønster.
Hvis man nu skal være helt ærlig, må man sige, at det jo heller ikke er, fordi syrerne har været en kæmpe succes i Danmark.
Tallene fortæller os jo, at syrere er forholdsvis overrepræsenteret i kriminalstatistikkerne og underrepræsenteret på arbejdsmarkedet.
Det er lidt modsat det, som der var nogle hellige apostle der sagde til os, dengang syrerne begyndte at komme til Danmark.
Man sagde, at det ville være helt fantastisk, og at der også var noget arbejdskraft der og sådan noget.
Ja, der er nogle, der klarer sig godt, og det er da succeshistorier, men hvis man kigger på det generelle billede, er det som sagt desværre sådan, at der er en hel del kriminalitet, og at der ikke er så stor deltagelse på arbejdsmarkedet, som der er blandt danskere – langt fra.
Mens vi så ser, at den danske regering ikke tør handle, eller i hvert fald ikke er kommet i gang med det, ser vi jo Tyskland vise politisk vilje til at gøre en forskel.
I december måned sendte Tyskland et rutefly til Damaskus med en syrisk mand dømt for grov personfarlig kriminalitet.
Det var den første tvangshjemsendelse til Syrien, siden borgerkrigen begyndte i sin tid.
Siden da har Tyskland hjemsendt endnu en kriminel syrer her i begyndelsen af januar.
Det samme har Østrig også gjort sidste år.
Så når Tyskland og Østrig kan, kan Danmark selvfølgelig også.
Så kan det være, at der er en djævlens advokat, der siger: Jamen det er jo kun nogle enkelte.
Ja, det er kun nogle enkelte, men vi ved af erfaring, at lige så snart man begynder at hjemsende nogle enkelte, sender det et gevaldigt signal, både til de herboende mennesker, der jo så også gerne skulle tage hjem, når mulighederne er til stede, men også til lokalsamfundene i det land, man hjemsender til.
Man forstår ligesom, at nu er det slut med at komme til andre lande og få ophold.
Så vi skal ikke hænge i bremsen, mens vores nabolande handler.
Tværtimod bør Danmark faktisk gå forrest og begynde at hjemsende kriminelle syrere langt hurtigere.
Det skylder vi danskerne.
Syrerne er jo egentlig blot et eksempel.
For Danmark modtager flygtninge fra mange andre lande, hvor forholdene også ændrer sig over tid, og hvor regeringen ikke rigtig tør sætte ordene om midlertidighed på spil og sige: Man er i Danmark midlertidigt, og man skal vende tilbage, når der er fredeligere forhold.